মোদির প্রশংসা ট্রাম্পের! বাণিজ্যচুক্তি নিয়েও বড় ঘোষণা

ওয়েব ডেস্ক : বাণিজ্যচুক্তি না হওয়া ও রাশিয়া থেকে জ্বালানি তেল কেনার জন্য ভারতের উপর শুল্ক চাপিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। তা নিয়ে দুই দেশের মধ্যে বেশ কিছু সময় ধরে সম্পর্কে ভাটা পড়েছে। এমন অবস্থায় প্রধানমন্ত্রী নরেন্দ্র মোদির (Narendra Modi) প্রশংসা করলেন ট্রাম্প। সঙ্গে বাণিজ্যচুক্তি (Trade Deal) নিয়ে বড় ঘোষণা করলেন তিনি।

সুইৎজারল্যান্ডের দাভোসে অর্থনৈতিক ফোরামে বুধবার যোগ দিয়েছিলেন মার্কিন প্রেসিডেন্ট। সেখান থেকে তিনি বলেন, ‘মোদির সঙ্গে আমার ভালো সম্পর্ক রয়েছে। তিনি একজন দারুণ নেতা। আমি তাঁকে শ্রদ্ধা করি। ভারতের সঙ্গে দ্রুত বাণিজ্যচুক্তি সম্পন্ন হবে।’ তবে এই প্রথম নয়, শুল্ক চাপানো পরেও মোদির প্রশংসা শোনা গিয়েছিল ট্রাম্পের মুখে।

আরও খবর : মার্কিন বিশ্ববিদ্যালয়গুলিতে কমছে ভারতীয় পড়ুয়াদের ভর্তির হার!

প্রসঙ্গত, ইউরোপীয় ইউনিয়নের সঙ্গে বাণিজ্যচুক্তি সম্পন্ন করবে ভারত (India)। তার জন্য আগামী ২৫ জানুয়ারি ভারত সফরে আসবেন ইউরোপীয় কাউন্সিলের প্রেসিডেন্ট অ্যান্তোনিও কোস্টা এবং ইউরোপীয় কমিশনের প্রেসিডেন্ট উরসুলা ভন। আন্তর্জাতিক বিশেষজ্ঞরা মনে করছেন, ইউরোপীয় ইউনিয়নের সঙ্গে বাণিজ্যচুক্তির আগে ভারতের সঙ্গে সেই চুক্তি সেরে নিতে চাইছে ট্রাম্প প্রশাসন। আর সেই কারণেই মার্কিন প্রেসিডেন্টের গলায় শোনা গেল মোদির প্রশংসা।

বলে রাখা দরকার, কৃষিপণ্য, মৎস্য এবং ডেয়ারি পণ্যের ভারতীয় বাজার উন্মুক্ত করতে চায় আমেরিকা (America)। কিন্তু তাতে রাজি নয় ভারত। আর এই সব কারণে আটকে ছিল দুই দেশের মধ্যে বাণিজ্যচুক্তি। সম্প্রতি ব্রিটেনের সঙ্গে বাণিজ্যচুক্তি যখন হয়েছিল, সেই সময়ও এই তিন ক্ষেত্রে বাজার খোলেনি ভারত। আর কেন্দ্রীয় সরকার এ নিয়ে বাজার খুলে দিলে সমস্যায় পড়তে পারত ভারতের কৃষকরা। তবে এসবের পর ট্রাম্পের এমন বার্তায় আশার আলো দেখছেন অনেকে।